กสิกรเชียร์ลุยLTF
วิกฤตยุโรปคลายตลาดหุ้นดีดกลับ ชูKSDLTFหนีความผันผวนหุ้นลง
6 ต.ค. 2554

วิกฤตยุโรปคลายตลาดหุ้นดีดกลับ ชูKSDLTFหนีความผันผวนหุ้นลง 
บลจ.กสิกรไทย แนะทยอยซื้อกองทุน LTF เชื่อระยะยาวตลาดหุ้นยังไปได้ คนไม่กล้าเสี่ยงชู KSDLTF หนีความผันผวนตลาดหุ้นขาลง
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ดัชนีหุ้นไทยที่ปรับตัวลงหนักในสัปดาห์ที่ผ่านมาจนหลุดระดับ 900 จุดลงมา ถือเป็นโอกาสของนักลงทุนที่จะเข้าซื้อกองทุน LTF เพื่อรับสิทธิประโยชน์ทางภาษี พร้อมโอกาสรับผลตอบแทนจากการจ่ายปันผลของกองทุน ซึ่งเชื่อว่าในระยะยาวตลาดหุ้นไทยยังมีแนวโน้มที่ดี เนื่องจากปัจจัยพื้นฐานเศรษฐกิจและบริษัทจดทะเบียนยังเข้มแข็ง 
“ผู้ที่ต้องการลงทุนกองทุน LTF แต่ยังกังวลความผันผวนจากตลาดหุ้นหรือรับความเสี่ยงจากหุ้นได้ต่ำมาก กองทุนเปิดเค สตราทีจิคดีเฟ็นซีฟ (KSDLTF) ถือเป็นหนึ่งในทางเลือกที่น่าสนใจ เพราะกองทุนมีการลงทุนในสัญญาซื้อขายล่วงหน้า ซึ่งช่วยให้พอร์ตการลงทุนไม่ผันผวนไปตามตลาดหุ้นมากนัก จึงเป็นกองทุนที่เสี่ยงต่ำที่สุดเมื่อเทียบกับกองทุน LTF อื่นๆ ของ บลจ.กสิกรไทย” นายประเสริฐ กล่าว
นอกจากนี้ ยังเห็นได้จากผลดำเนินงานของกองทุน KSDLTF ที่เอาชนะผลตอบแทนจากตลาดหลักทรัพย์ โดยตั้งแต่ต้นปีตลาดหุ้นไทยปรับตัวลง 17.17% ขณะที่กองทุน KSDLTF ปรับตัวลงเพียง 1.79%” นายประเสริฐ กล่าว
อย่างไรก็ตาม สำหรับผู้ที่รับความเสี่ยงจากตลาดหุ้นได้ ช่วงนี้ถือเป็นโอกาสในการทยอยเข้าซื้อ LTF ที่มีความเสี่ยงสูงขึ้นด้วยต้นทุนที่ค่อนข้างต่ำ ซึ่ง บลจ.กสิกรไทย ยังมีกองทุน LTF อีก 5 กองทุน เพราะหากปีหน้าปัญหาเศรษฐกิจยุโรปและสหรัฐคลี่คลาย และทิศทางตลาดหุ้นเป็นไปในทางบวกตามที่คาด กองทุนในกลุ่มนี้น่าจะให้ผลตอบแทนในระยะยาวในระดับที่น่าพอใจ
นายประเสริฐ กล่าวว่า สำหรับแนวโน้มตลาดหุ้นมองว่าสถานการณ์การลงทุนในขณะนี้ยังไม่มีความชัดเจน และยังคงต้องติดตามสถานการณ์อย่างต่อเนื่อง ซึ่ง บลจ.กสิกรไทย เชื่อว่ามาตรการจากทางการยุโรปที่จะมีขึ้นในอนาคต จะสร้างความเชื่อมั่นให้กับนักลงทุนทั่วโลกและภาพการลงทุนจะชัดเจนขึ้น และจะส่งผลให้ดัชนีตลาดหุ้นไทยมีโอกาสกลับมายืนในแดนบวกได้ในที่สุด 
อย่างไรก็ตาม บลจ.กสิกรไทย ยังคงลงทุนในหุ้นด้วยกลยุทธ์ลดน้ำหนักการลงทุน เพื่อรอดูความชัดเจนเรื่องมาตรการแก้ปัญหาหนี้ภาครัฐของกลุ่มประเทศยูโร และอาจเข้าไปหาโอกาสทำกำไรจากความผันผวนระยะสั้นในบางช่วงเพื่อเพิ่มโอกาสรับผลตอบแทนแก่ผู้ลงทุน